Tidligt om morgenen søndag 14. oktober blev en ung mand overfaldet og sparket i ansigtet i Ny Mølle Stræde ved Jomfru Ane Gade i Aalborg. Nu søger Nordjyllands Politi vidner til overfaldet og offentliggør billeder af de formodede gerningsmænd. Overfaldet skete klokken 05.10, og politiet har allerde talt med et vidne, som fulgtes med den unge mand, da han blev sparket i ansigtet, men de mangler stadig at få fat i gerningsmændene og søger derfor vidner, der kan hjælpe dem videre i efterforskningen. - Vi har indtil videre ikke selv kunnet finde gerningsmændene, men vi kan se på videoovervågning, at der er flere vidner til stede under voldsepisoden. Derfor håber vi at få kontakt til disse vidner eller andre, der kan genkende den sparkende gerningsmand og den medgerningsmand, som han fulgtes med, siger Kenneth Rodam, politikommissær ved Nordjyllands Politi. De to gerningsmænd beskrives således: Gerningsmand A, der sparkede: •    Mand på 20-30 år •    Østeuropæisk udseende •    Cirka 180-190 cm høj •    Mørkt hår •    Muskuløs af bygning •    Iklædt sort dunjakke Medgerningsmand B, som også havde en rolle i voldsepisoden: •    Mand på 20-30 år •    Østeuropæisk udseende •    Cirka 190 cm høj eller højere •    Mørkt hår •    Almindelig af bygning •    Talte engelsk •    Iklædt blå/sort lang frakke Har man oplysninger i sagen, bedes man kontakte Nordjyllands Politi på telefon 114.

Referat:
Nordjyllands Politi efterlyser vidner til en voldsepisode, der udspillede sig 14. oktober i Ny Mølle Stræde i Aalborg.